Jelenleg a legegyszerűbb számlanyitási mód az online számlanyitás videóazonosítással, hiszen bárhonnan, percek alatt megnyithatod így bankszámládat az erre alkalmas pénzintézeteknél. Az online számlanyitáshoz egy online kapcsolattal és egy kamerával rendelkező eszközre van szükséged. Asztali számítógép, okostelefon, laptop és tablet is alkalmas például a számlanyitásra. A bank felületén kell elindítanod a folyamatot, ahol kiválasztod az igényelt bankszámlát, személyre szabod - például azt, hogy milyen bankkártyával igényeled -, online kitöltöd a nyilatkozatokat, majd egy ügyintéző segítségével elvégzitek a videóchaten keresztül történő azonosítást, ahol az okmányaidat is bemutathatod. Ha minden rendben zajlik, mindössze pár perc alatt letudható a folyamat. Te használhatod a számlát, a bank pedig postai úton is értesít arról, hogy megnyílt a bankszámla.